text: Glatte og oversvømmede veje natten til lørdag
  14 november 2015 kl. 05.38
  Syd- og Sønderjyllands Politi oplyser, at Tarphagebroen er spærret, da vandstanden er forhøjet i Ho Bugt. 
  Danmarks Meteorologiske Institut advarede om vindstød af stormstyrke og forhøjet vandstand på vestkysten i nattetimerne mellem fredag og lørdag.
  Både Syd- og Sønderjyllands Politi og Sydøstjyllands Politi oplyser dog lørdag morgen, at det har været en stille nat på trods af uvejret.
  Det voldsomme vejr betyder dog, at Tarphagebroen på rute 463 mellem Esbjerg og Oksbøl er oversvømmet, på grund af at vandstanden er forhøjet i Ho Bugt, oplyser Syd- og Sønderjyllands Politi. Det er endnu uklart, hvornår Tarphagebroen åbner igen, men poltiet melder, at vandstanden er nedadgående - de opfordrer derfor også til, at man finder en alternativ rute.
  Derudover fortæller Syd- og Sønderjyllands Politi, at de har fået meldinger om glatte veje på grund af hagl flere steder i deres politikreds.
  Sydøstjyllands Politi har ikke oplevet problemer med forbindelse til vejret.
  OPDATERING klokken 10.18: Tarphagevej mellem Esbjerg og Billum er nu åben for færdsel. Vandstanden er fortsat nedadgående.
  